Cu privire la antreprenoriat şi întreprinderi

Legea Republicii Moldova

Nr. 845-XII din 3 ianuarie 1992

(Monitor, 1994, nr.2, art. 33)

Prezenta Lege stabileşte agenţii economici care au dreptul, în numele lor (firmelor lor), să desfăşoare activitate de antreprenoriat în Republica Moldova şi determină principiile juridice, organizatorice şi economice ale acestei activităţi.

Prezenta Lege nu se extinde asupra persoanelor juridice şi asupra persoanelor fizice care desfăşoară o altă activitate decît cea de antreprenoriat.

Capitolul I

PRINCIPII GENERALE

Articolul 1. Antreprenoriatul

1. Antreprenoriat este activitatea de fabricare a producţiei, executare a lucrărilor şi prestare a serviciilor, desfăşurată de cetăţeni şi de asociaţiile acestora în mod independent, din proprie iniţiativă, în numele lor, pe riscul propriu şi sub răspunderea lor patrimonială cu scopul de a-şi asigura o sursă permanentă de venituri.

2. Munca efectuată conform contractului (acordului) de muncă încheiat nu este considerată antreprenoriat.

3. Antreprenoriatul în legătură cu crearea şi utilizarea inovaţiilor, raţionalizărilor, descoperirilor ştiinţifice, operelor literare, de artă şi a altor obiecte ale proprietăţii intelectuale este reglementată atît de prezenta Lege, cît şi de o legislaţie specială.

Articolul 2. Antreprenorii

1. Antreprenor poate fi:

orice cetăţean al Republicii Moldova care nu este îngrădit în drepturi, în modul stabilit de prezenta Lege şi de alte acte legislative;

orice cetăţean străin sau apatrid, în conformitate cu legislaţia în vigoare;

un grup de cetăţeni sau de apatrizi (un grup de parteneri) din care se constituie antreprenorul colectiv.

orice persoană juridică sau fizică în conformitate cu scopurile sale principale şi cu legislaţia (în redacţia Legilor Nr.672-XIII din 28 noiembrie 1995; Nr.1167-XIII din 30 aprilie 1997).

Statul şi autorităţile administraţiei publice locale sînt antreprenori speciali. Atribuţiile de antreprenor la întreprinderile de stat (municipale) le execută managerul-şef de întreprindere pe baza contractului încheiat cu acesta.

2. Nu au dreptul de a practica antreprenoriatul şefii şi specialiştii din autorităţi ale administraţie publice, în a căror atribuţie intră hotărîrea problemelor legate de desfăşurarea activităţii de antreprenoriat sau controlul asupra unei asemenea activităţi (în redacţia Legii Nr.1167-XIII din 30 aprilie 1997).

Articolul 3. Întreprinderea

1. Forma organizatorico-juridică a activităţii de antreprenoriat este întreprinderea.

2. Întreprinderea constituie un agent economic cu firmă (titulatură) proprie înfiinţată de antreprenor în modul stabilit de legislaţie.

3. Întreprinderea are dreptul de persoană juridică sau de persoană fizică, în conformitate cu prezenta Lege.

Întreprinderea-persoană juridică şi întreprinderea-persoană fizică au aceleaşi drepturi şi obligaţii, cu excepţia răspunderii patrimoniale pentru obligaţiile lor.

4. Întreprinderea devine subiect de drept din momentul înregistrării de stat (în redacţia Legii Nr.1167-XIII din 30 aprilie 1997).

Articolul 4. Managerul-şef de întreprindere

1. Titularul patrimoniului (antreprenorul) este în drept de a transmite, pe bază de contract, o parte sau toate atribuţiile de efectuare a activităţii de antreprenoriat managerului-şef de întreprindere.

Contractul dintre titularul patrimoniului şi managerul-şef de întreprindere determină drepturile şi obligaţiile reciproce ale părţilor, inclusiv limitarea drepturilor de folosinţă şi de dispoziţie asupra patrimoniului şi de desfăşurare a unor genuri de activitate, relaţiile lor reciproce de ordin financiar, răspunderea pentru neexecutarea sau executarea nesatisfăcătoare a obligaţiilor asumate, precum şi termenul valabilităţii, condiţiile de reziliere (modificare) a contractului.

În contract pot fi incluse şi alte prevederi care nu contravin legislaţiei în vigoare.

2. Managerul-şef de întreprindere poartă răspundere materială pentru obligaţiile întreprinderii pe care o conduce, precum şi pentru neexecutarea sau executarea nesatisfăcătoare a obligaţiilor stipulate în contract.

Contractul poate să prevadă răspunderea managerului-şef de întreprindere pentru obligaţiile respective cu întreg patrimoniul său, exceptîndu-se acele bunuri care, în conformitate cu legislaţia în vigoare, nu fac obiectul urmăririi.

3. Titularul patrimoniului şi orice terţ nu au dreptul să se amestece în activitatea managerului-şef de întreprindere în decursul termenului de valabilitate a contractului, cu excepţia cazurilor prevăzute de condiţiile contractului sau de legislaţia în vigoare.

Articolul 5. Legislaţia privind antreprenoriatul

1. Relaţiile în legătură cu antreprenoriatul, indiferent de forma de proprietate şi genul de activitate, sînt reglementate de prezenta Lege, de legislaţia civilă şi de alte legi.

2. Particularităţile activităţii de antreprenoriat practicate de persoane juridice şi persoane fizice străine sînt reglementate de asemenea de legislaţia privind investiţiile străine.

3. Relaţiile în care una dintre părţi este persoană juridică sau persoană fizică străină se reglementează de condiţiile acordului internaţional, dacă acestea se deosebesc de normele stabilite în legislaţia privind antreprenoriatul.

Capitolul II

BAZELE ANTREPRENORIATULUI

Articolul 6. Drepturile întreprinderii

Întreprinderea, în conformitate cu legislaţia în vigoare, are dreptul:

să practice, sub firmă proprie, activitate de antreprenoriat;

să procure (să atragă) de la alte persoane juridice şi persoane fizice bunuri şi drepturi patrimoniale (inclusiv asupra proprietăţii intelectuale) în scopul practicării activităţii de antreprenoriat;

să participe cu patrimoniul său la activitatea altor agenţi economici;

să utilizeze, în cadrul activităţii sale, orice resurse, inclusiv naturale, informative şi intelectuale;

să-şi stabilească, în mod independent, genurile de activitate, să-şi formeze programul de producţie, să-şi aleagă furnizorii şi beneficiarii producţiei fabricate (lucrărilor şi serviciilor prestate), să execute, pe bază de contract, lucrări la comanda statului;

să stabilească, preţurile şi tarifele la producţia fabricată (lucrările şi serviciile prestate) (în redacţia Legii Nr.1167-XIII din 30 aprilie 1997);

să deschidă conturi la bancă în scopul efectuării tuturor genurilor de operaţiuni de decontare, creditare, încasare etc.;

să angajeze lucrători pe bază de contract (acord) şi în alte condiţii şi să concedieze lucrătorii încadraţi;

să stabilească, în mod independent, formele, cuantumul retribuirii muncii şi alte tipuri de venituri ale persoanelor angajate;

să fie agent al relaţiilor economice externe (în redacţia Legii Nr.672-XIII din 28 noiembrie 1995);

să efectueze operaţiuni valutare;

să dispună liber de beneficiul (venitul) obţinut de pe urma activităţii de antreprenoriat, care rămîne după achitarea impozitelor şi a altor plăţi obligatorii;

să beneficieze de orice venit personal;

să se folosească de serviciile sistemului asistenţei sociale de stat, al asigurării medicale şi sociale;

să atace în instanţa judecătorească competentă acţiunile autorităţilor ale administraţiei publice şi ale altor organe care îi lezează drepturile sau interesele legitime (în redacţia Legii Nr.1322-XIII din 25 septembrie 1997).

Articolul 7. Obligaţiile întreprinderii

Întreprinderea, în conformitate cu legislaţia în vigoare, este obligată:

să respecte regulile de comportament pe piaţă în condiţiile concurenţei libere, drepturile şi interesele legitime ale consumatorilor, să asigure calitatea cuvenită a mărfurilor fabricate (a lucrărilor şi serviciilor prestate);

să obţină licenţe pentru genurile de activitate care se desfăşoară în bază de licenţă (în redacţia Legii Nr.333-XV din 24 iulie 2003);

să încheie contracte (acorduri) de muncă cu cetăţenii pe care îi angajează la lucru, după caz, şi contracte colective cu sindicatele care reprezintă interesele colectivelor de muncă. Antreprenorul nu are dreptul de a se opune asocierii în sindicate a lucrătorilor angajaţi pentru a-şi apăra drepturile şi interesele social-economice;

să păstreze mijloacele băneşti în instituţii financiare şi să se achite cu bugetul public naţional, angajaţii, creditorii, precum şi să onoreze celelalte obligaţii de plată prin sistemul financiar-bancar, în modul stabilit de actele normative ale Băncii Naţionale a Moldovei (în redacţia Legii Nr.690-XV din 29 noiembrie 2001);

să remunereze lucrătorii angajaţi la un nivel care să nu fie inferior salariului minim stabilit pe republică;

să asigure în conformitate cu contractele (acordurile) de muncă încheiate, crearea unor condiţii normale de muncă, respectarea tehnicii securităţii, normelor de producţie şi sanitare, ale securităţii antiincendiare, precum şi protecţia mediului înconjurător;

să efectueze asigurarea socială şi alte tipuri de asigurare obligatorie a lucrătorilor angajaţi (în redacţia Legii Nr.1167-XIII din 30 aprilie 1997);

să păstreze, conform termenelor stabilite, documentele create în procesul activităţii sale, iar în caz de încetare a activităţii, să transmită în arhiva de stat documentele ce fac parte din Fondul Arhivistic al Republicii Moldova şi documentele privind personalul scriptic (introdus prin Legea Nr.183-XIV din 28 octombrie 1998).

Articolul 8. Statul şi întreprinderea

1. Statul creează tuturor întreprinderilor condiţii juridice şi economice egale de gospodărire, garantează respectarea drepturilor şi intereselor lor legitime, contribuie la dezvoltarea concurenţei libere, conştiincioase între aceştia, le asigură posibilităţi egale de a folosi resurse tehnico-materiale, naturale, de muncă, financiare şi informative, neadmiţînd monopolizarea pieţelor acestor resurse, şi reglementează activitatea de antreprenoriat în baza legislaţiei în vigoare (în redacţia Legii Nr.1167-XIII din 30 aprilie 1997).

2. Guvernul, autorităţile administraţiei publice, precum şi autorităţile administraţiei publice locale pot da dispoziţii întreprinderilor numai în limitele  competenţei  lor, stabilite de legislaţie (în redacţia Legii Nr.1167-XIII din 30 aprilie 1997).

Dacă, drept urmare a emiterii de către autorităţile administraţiei publice sau de către un alt organ a unui act ce nu corespunde competenţei lui sau legislaţiei, se încalcă drepturile întreprinderii, acesta este în drept să apeleze la instanţa judecătorească competentă pentru a se anula actul respectiv (în redacţia Legii Nr.1322-XIII din 25 septembrie 1997).

Pagubele, inclusiv profitul ratat, suportate de întreprindere ca urmare a îndeplinirii unor dispoziţii date de autorităţile administraţiei publice şi de alte organe sau de persoane cu funcţii de răspundere ale acestor organe, care au încălcat drepturile întreprinderilor, precum şi ca urmare a neîndeplinirii la nivelul cuvenit, de către aceste organe sau persoane cu funcţii de răspundere, a obligaţiilor lor faţă de întreprindere, prevăzute de legislaţia în vigoare, urmează a fi reparate din buget, din ale cărui mijloace organele menţionate se întreţin, sau din mijloacele proprii, dacă acestea nu sînt finanţate de la bugetul public naţional. Repararea prejudiciului nu poate fi condiţionată de acordul conducătorului organizaţiei debitoare sau de structura devizului de cheltuieli al acestei organizaţii (în redacţia Legii Nr.1163-XV din 27 iunie 2002).

Litigiile privind recuperarea pagubelor menţionate se soluţionează de către instanţa judecătorească competentă (în redacţia Legii Nr.1322-XIII din 25 septembrie 1997).

3. În cazul instituirii, în conformitate cu legislaţia, a stării excepţionale sau declarării unui anumit teritoriu drept zonă a calamităţii naturale, întreprinderile sînt obligate să îndeplinească dispoziţiile autorităţilor administraţiei publice şi cele ale autorităţilor administraţiei publice locale (în redacţia Legii Nr.1167-XIII din 30 aprilie 1997).

Articolul 9. Impunerea activităţii de antreprenoriat

Impunerea activităţii de antreprenoriat se face în modul stabilit de legislaţia fiscală (în redacţia Legii Nr.1592-XIII din 27 februarie 1998).

Articolul 10. Reglementarea activităţii de antreprenoriat

1. Întreprinderea este în drept să practice orice genuri de activitate, cu excepţia celor interzise de lege.

2. Întreprinderea are dreptul să practice anumite genuri de activitate, determinate de legislaţie, numai după ce a obţinut licenţa pentru genul respectiv de activitate. Licenţele se eliberează de Camera de Licenţiere şi de autorităţile administraţiei publice învestite cu acest drept (în redacţia Legii Nr.333-XV din 24 iulie 2003).

Lista genurilor de activitate menţionate şi modul de eliberare a licenţelor se stabilesc de legislaţie. Licenţa va fi eliberată în termen de 15 de zile de la data depunerii cererii de către întreprindere (în redacţia Legii Nr.333-XV din 24 iulie 2003).

În cazul refuzului de a elibera licenţă trebuie să se dea un răspuns argumentat. Refuzul de a elibera licenţă nu poate fi motivat prin inutilitatea practicării genului respectiv de activitate (în redacţia Legii Nr.333-XV din 24 iulie 2003).

3. Exclusiv întreprinderilor de stat li se permite:

(subalineatul 1 exclus prin Legea Nr.333-XV din 24 iulie 2003);

supravegherea şi tratamentul femeilor gravide, bolnavilor care suferă de narcomanie, boli canceroase, boli contagioase periculoase şi deosebit de periculoase, inclusiv de boli dermatovenerice infecţioase, precum şi de boli psihice în forme agresive şi eliberarea avizelor corespunzătoare (în redacţia Legii Nr.333-XV din 24 iulie 2003);

efectuarea expertizei pentru determinarea pierderii temporare sau stabile a capacităţii de muncă, precum şi a examenelor şi controalelor medicale periodice şi preventive decretate ale cetăţenilor;

tratamentul animalelor ce suferă de boli deosebit de periculoase;

confecţionarea ordinelor şi medaliilor;

producerea emblemelor ce confirmă achitarea impozitelor şi taxelor de stat;

prestarea serviciilor poştale (cu excepţia poştei exprese), confecţionarea timbrelor poştale (în redacţia Legii Nr.746-XV din 21 decembrie 2001);

producerea şi comercializarea tehnicii militare speciale şi de luptă, a substanţelor explozive (cu excepţia prafului de puşcă), precum şi producerea oricăror feluri de arme (în redacţia Legii Nr.1307-XV din 25 iulie 2002);

evidenţa de stat, înregistrarea de stat şi inventarierea tehnică (inclusiv paşaportizarea) a bunurilor imobile, restabilirea documentelor pentru dreptul de proprietate şi administrarea acestor bunuri;

imprimarea şi baterea monedei, imprimarea hîrtiilor de valoare de stat;

efectuarea lucrărilor astronomo-geodezice, gravimetrice, a lucrărilor în domeniul hidrometeorologiei (în redacţia Legii Nr.237-XIV din 23 decembrie 1998).

4. Pentru desfăşurarea activităţii fără licenţă sau a activităţilor interzise pe teritoriul Republicii Moldova, precum şi a celor permise în mod exclusiv întreprinderilor de stat, întreprinderea răspunde în mărimea profitului realizat în timpul cît a durat această încălcare şi i se aplică amendă în aceeaşi mărime. Aceste sume sînt vărsate în părţi egale în bugetul de stat şi în bugetele unităţilor administrativ-teritoriale respective. Totodată, managerul-şef al întreprinderii nu este eliberat de altă răspundere prevăzută de legislaţie (în redacţia Legilor Nr.672-XIII din 28 noiembrie 1995;  Nr.1167-XIII  din  30 aprilie 1997; Nr.333-XV din 24 iulie 2003; Nr.154-XVI din 21 iulie 2005).

5. Faţă de întreprinderi şi organizaţii, indiferent de tipul lor de proprietate şi forma de organizare juridică, care efectuează decontări în numerar în sumă ce depăşeşte 1000 de lei pentru fiecare tranzacţie şi care achită o sumă mai mare de 10.000 de lei lunar în numerar pentru impozitele şi taxele administrate de Serviciul Vamal, în baza obligaţiilor lor financiare, încălcînd modul stabilit de decontare prin virament, precum şi care efectuează decontări în numerar şi prin virament prin intermediari, indiferent de suma decontării efectuate, organele Serviciului Fiscal de Stat, Centrului pentru Combaterea Crimelor Economice şi Corupţiei aplică sancţiuni pecuniare în proporţie de 10 la sută din sumele plătite, iar sumele amenzilor se fac venit la bugetul de stat (în redacţia Legilor Nr.1076-XV din 23 mai 2002; Nr.1146-XV din 20 iunie 2002; Nr.1163-XV din 27 iunie 2002; Nr.1440-XV din 8 noiembrie 2002; Nr.379-XV din 18 noiembrie 2004; Nr.113-XVI din 22 mai 2008).

Sancţiunile menţionate nu se aplică la efectuarea decontărilor cu cetăţenii, gospodăriile ţărăneşti (de fermier), titularii de patente de întreprinzător şi cu bugetul public naţional, iar în cazul impozitelor şi taxelor administrate de Serviciul Vamal - doar în limitele prevăzute, de asemenea, la efectuarea decontărilor de către persoanele indicate cu bugetul public naţional, cu întreprinderile şi organizaţiile, precum şi la efectuarea decontărilor de către întreprinderile şi organizaţiile ale căror drepturi la acest capitol se reglementează altfel decît în actele normative ale Băncii Naţionale a Moldovei, cu excepţia cazurilor efectuării decontărilor prin intermediari (introdus prin Legea Nr.690-XV din 29 noiembrie 2001; în redacţia Legii Nr.113-XVI din 22 mai 2008).

În sensul prezentului punct, cuvîntul "intermediar" semnifică persoana căreia o altă persoană i-a plătit o sumă de bani, în numerar sau prin virament, neavînd către aceasta obligaţii financiare directe (introdus prin Legea Nr.1163-XV din 27 iunie 2002).

Termenul de prezentare a raportului referitor la utilizarea numerarului primit pentru achiziţionarea producţiei agricole, ambalajului şi bunurilor de la populaţie, precum şi pentru cheltuielile de deplasare, nu va depăşi 30 de zile calendaristice de la data primirii acestuia. Numerarul neutilizat trebuie să fie restituit în casa întreprinderii cel tîrziu în 5 zile de la expirarea termenului de prezentare a raportului referitor la utilizarea numerarului (introdus prin Legea Nr.113-XVI din 22 mai 2008).

Pentru utilizarea numerarului în alt scop decît cel pentru care a fost destinat şi/sau nerestituirea în termen a numerarului în casa întreprinderii, organele Serviciului Fiscal de Stat, Centrul pentru Combaterea Crimelor Economice şi Corupţiei aplică o sancţiune în mărime de 10 % din suma numerarului utilizată în alte scopuri şi/sau din suma numerarului nerestituită în termen în casa întreprinderii (introdus prin Legea Nr.113-XVI din 22 mai 2008).

6. Veniturile ilicite obţinute de agenţii economici prin exagerarea costului producţiei, rentabilităţii, adaosului comercial, volumului de lucrări efectuate în construcţii şi tarifelor la serviciile prestate, nerespectîndu-se astfel actele normative care reglementează formarea şi aplicarea preţurilor, precum şi amenzile aplicate în cuantum echivalent acestor venituri se percep la bugetul de stat prin decizie adoptată de Curtea de Conturi, de Serviciul Control Financiar şi Revizie din subordinea Ministerului Finanţelor sau de Centrul pentru Combaterea Crimelor Economice şi Corupţiei (introdus prin Legea Nr.430-XV din 31 octombrie 2003; în redacţia Legilor Nr.224-XV din 1 iulie 2004, în vigoare 1 ianuarie 2005; Nr.154-XVI din 21 iulie 2005).

Articolul 11. Activitatea de antreprenoriat a cetăţenilor


străini şi a apatrizilor

Cetăţenii străini şi apatrizii care practică activităţi de antreprenoriat pe teritoriul Republicii Moldova au aceleaşi drepturi ca şi cetăţenii Republicii Moldova, în cazul în care legislaţia în vigoare nu stabileşte altfel.

Articolul 12. Controlul asupra activităţii de antreprenoriat

1. Întreprinderea, indiferent de forma juridică de organizare, asigură evidenţa contabilă şi statistică în modul stabilit de legislaţia în vigoare (în redacţia Legii Nr.1167-XIII din 30 aprilie 1997).

2. Întreprinderea, în conformitate cu legislaţia, pune la dispoziţia autorităţilor administraţiei publice informaţia necesară pentru stabilirea impozitelor şi funcţionarea sistemului republican de acumulare şi prelucrare a informaţiei (în redacţia Legii Nr.1167-XIII din 30 aprilie 1997).

3. Întreprinderea este în drept să nu prezinte date ce constituie secret comercial autorităţilor administraţiei publice, cu excepţia organelor de drept şi celor de control, cărora aceste date se prezintă în limitele împuternicirilor lor. Lista datelor ce constituie secret comercial o determină întreprinderea. Lista datelor care pot constitui secret comercial este stabilită de Legea cu privire la secretul comercial (în redacţia Legilor Nr.672-XIII din 28 noiembrie 1995; Nr.1167-XIII din 30 aprilie 1997; Nr.690-XV din 29 noiembrie 2001).

4. Organele de control, organele fiscale, organele de ocrotire a naturii, organele antimonopoliste şi alte autorităţi ale administraţiei publice cărora li se atribuie controlul asupra activităţii întreprinderii efectuează acest control în limitele competenţei lor şi în modul stabilit de legislaţie.

Rezultatul controlului efectuat se comunică întreprinderii (în redacţia Legii Nr.1167-XIII din 30 aprilie 1997).

Capitolul III

FORMELE ORGANIZATORICO-JURIDICE ALE ACTIVITĂŢII

DE ANTREPRENORIAT

Articolul 13. Formele activităţii de antreprenoriat

1. Activitatea de antreprenoriat poate fi practicată sub următoarele forme organizatorico-juridice:

a) întreprindere individuală;

b) societate în nume colectiv;

c) societate în comandită;

d) societate pe acţiuni;

e) societate cu răspundere limitată;

f) cooperativă de producţie;

g) cooperativă de întreprinzător (introdusă prin Legea Nr.1246-XV din 18 iulie 2002);

h) întreprindere de arendă;

i) întreprindere de stat şi întreprindere municipală (în redacţia Legii Nr.672-XIII din 28 noiembrie 1995).

2. Activitatea de muncă individuală are caracter întreprinzător şi se desfăşoară sub forma de organizare juridică întreprindere individuală sau în baza patentei de întreprinzător (în redacţia Legii Nr.690-XV din 29 noiembrie 2001).

3. întreprinderile cu investiţii străine se înfiinţează pe teritoriul Republicii Moldova sub formele organizatorico-juridice arătate la punctul 1 al prezentului articol. Deosebirile ce vizează înregistrarea şi activitatea întreprinderilor respective se stabilesc de legislaţia privind investiţiile străine.

4. Oricare din întreprinderile indicate la punctul 1 din prezentul articol (în dependenţă de numărul de lucrători şi de alte criterii), în conformitate cu legislaţia, poate fi considerată microîntreprindere sau întreprindere mică (în redacţia Legii Nr.672-XIII din 28 noiembrie 1995).

5. Întreprinderile care practică activităţi bancare, de asigurare, de bursă sau alte genuri specializate se înfiinţează sub una din formele organizatorico-juridice arătate la lit. d), e), h) din punctul 1 al prezentului articol. Particularităţile constituirii, înregistrării, funcţionării şi încetării activităţii unor astfel de întreprinderi sînt stabilite de legislaţia respectivă (în redacţia Legii Nr.672-XIII din 28 noiembrie 1995).

6. Pentru realizarea sarcinilor lor statutare organizaţiile obşteşti şi cele religioase, în conformitate cu legislaţia, au dreptul să fondeze sau să participe la fondarea şi coposedarea de societăţi în nume colectiv şi în comandită, societăţi cu răspundere limitată şi societăţi pe acţiuni (în redacţia Legii Nr.672-XIII din 28 noiembrie 1995).

7. Orice cetăţean poate fi fondator numai al unei întreprinderi individuale. Persoanele juridice şi fizice pot fi asociaţi numai ai unei singure societăţi cu răspundere nelimitată sau în comandită (în redacţia Legii Nr.1167-XIII din 30 aprilie 1997).

8. În cazul în care pe numele unei persoane au fost înregistrate anterior întreprinderi care nu funcţionează şi care nu au fost lichidate în modul stabilit de lege sau care au datorii la bugetul public naţional, persoanei în cauză i se refuză înregistrarea unei noi întreprinderi pînă la înlăturarea circumstanţelor menţionate (introdus prin Legea Nr.336-XV din 24 iulie 2003).

Articolul 14. Întreprinderea individuală

1. Întreprindere individuală este întreprinderea care aparţine cetăţeanului, cu drept de proprietate privată, sau membrilor familiei acestuia, cu drept de proprietate comună. Patrimoniul întreprinderii individuale se formează pe baza bunurilor cetăţeanului (familiei) şi altor surse care nu sînt interzise de legislaţie.

În agricultură există un singur tip de întreprindere individuală - gospodăria ţărănească (de fermier) (introdus prin Legea Nr.757-XV din 21 decembrie 2001).

Întreprinderea individuală se echivalează cu întreprinzătorul individual (introdus prin Legea Nr.82-XVI din 29 martie 2007).

2. Întreprinderea individuală nu este persoană juridică şi se prezintă în cadrul raporturilor de drept ca persoană fizică întreprinzător individual. Patrimoniul întreprinderii individuale este inseparabil de bunurile persoanele ale antreprenorului (în redacţia Legii Nr.82-XVI din 29 martie 2007).

Antreprenorul-posesor al întreprinderii individuale poartă răspundere nelimitată pentru obligaţiile acesteia cu întreg patrimoniul său, exceptîndu-se acele bunuri care, conform legislaţiei în vigoare, nu fac obiectul urmăririi.

Membrii familiei-posesor ai întreprinderii individuale poartă răspundere nelimitată solidară pentru obligaţiile acesteia cu întreg patrimoniul lor, exceptîndu-se acele bunuri care, în conformitate cu legislaţia în vigoare, nu fac obiectul urmăririi.

3. Modul de constituire, înregistrare şi încetare a activităţii întreprinderilor individuale este reglementat de prezenta Lege şi de legislaţia civilă (în redacţia Legii Nr.1167-XIII din 30 aprilie 1997).

Particularităţile constituirii, înregistrării şi încetării activităţii gospodăriilor ţărăneşti (de fermier) sînt reglementate de Legea nr.1353-XIV din 3 noiembrie 2000 privind gospodăriile ţărăneşti (de fermier) (introdus prin Legea Nr.757-XV din 21 decembrie 2001).

4. Document de constituire a întreprinderii individuale este hotărîrea cu privire la înfiinţarea întreprinderii, semnată de către fondator (fondatori), incluzînd:

a) numele, prenumele (după caz, numele după tată), data naşterii, cetăţenia, domiciliul cetăţeanului-fondator (fondatorilor-membri ai familiei);

b) numele, prenumele (după caz, numele după tată), data naşterii, domiciliul şefului (directorului) de întreprindere - în cazul în care acesta nu este fondator;

c) firma întreprinderii inclusiv abreviată;

d) sediul întreprinderii;

e) data înfiinţării întreprinderii;

f) genul (genurile) de activitate a întreprinderii;

g) condiţiile reorganizării şi lichidării întreprinderii.

În hotărîrea cu privire la înfiinţarea întreprinderii pot fi incluse şi alte prevederi care nu contravin legislaţiei în vigoare.

5. Firma întreprinderii individuale, inclusiv abreviată, trebuie să includă cuvintele "întreprindere individuală" sau "Î.I.", precum şi numele cel puţin a unui posesor.

Articolul 15. Societatea în nume colectiv

1. Societatea în nume colectiv reprezintă o întreprindere fondată de două şi mai multe persoane juridice şi (sau) persoane fizice care şi-au asociat bunurile în scopul desfăşurării în comun a unei activităţi de antreprenoriat, sub aceeaşi firmă, în baza contractului de constituire (de societate) încheiat între acestea (în redacţia Legii Nr.672-XIII din 28 noiembrie 1995).

2. Societatea în nume colectiv nu este persoană juridică şi se prezintă în cadrul raporturilor de drept ca persoană fizică. Pentru obligaţiile societăţii toţi asociaţii poartă răspundere solidară nelimitată cu întreg patrimoniul lor, exceptîndu-se bunurile care, în conformitate cu legislaţia în vigoare, nu fac obiectul urmăririi.

Societatea în nume colectiv nu poartă răspundere pentru obligaţiile asociaţiilor care nu sînt legate de activitatea acesteia.

3. Particularităţile înfiinţării, funcţionării şi încetării activităţii societăţii în nume colectiv sînt reglementate de legislaţia privind societăţile comerciale, de legislaţia civilă, precum şi de contractul de constituire (de societate).

Articolul 16. Societatea în comandită

1. Societatea în comandită reprezintă o întreprindere fondată de două şi mai multe persoane juridice şi (sau) persoane fizice care şi-au asociat bunurile în scopul desfăşurării în comun a unei activităţi de antreprenoriat, sub aceeaşi firmă, în baza contractului de constituire (de societate) încheiat între acestea (în redacţia Legii Nr.672-XIII din 28 noiembrie 1995).

Societatea în comandită are în componenţa sa cel puţin un comanditat şi un comanditar.

2. Societatea în comandită nu este persoană juridică şi se prezintă în cadrul raporturilor de drept ca persoană fizică. Pentru obligaţiile societăţii comandităţii poartă răspundere solidară nelimitată cu întreg patrimoniul lor, exceptîndu-se bunurile care, în conformitate cu legislaţia în vigoare, nu fac obiectul urmăririi, iar comanditarii cu partea din averea lor (capitalul investit), transmisă societăţii în baza contractului de constituire (de societate).

Societatea în comandită nu poartă răspundere pentru obligaţiile asociaţiilor, care nu sînt în legătură cu activitatea acesteia.

3. Particularităţile înfiinţării, funcţionării şi încetării activităţii societăţii în comandită sînt reglementate de legislaţia privind societăţile comerciale, de legislaţia civilă, precum şi de contractul de constituire (de societate).

Articolul 17. Societatea pe acţiuni, societatea


cu răspundere limitată

1. Societatea pe acţiuni şi societatea cu răspundere limitată reprezintă întreprinderi fondate de două şi mai multe persoane juridice şi (sau) persoane fizice, care şi-au asociat bunurile în scopul desfăşurării în comun a unei activităţi de antreprenoriat, sub aceeaşi firmă, în baza contractului de constituire (de societate) şi a statutului (în redacţia Legii Nr.672-XIII din 28 noiembrie 1995).

Societatea pe acţiuni sau societatea cu răspundere limitată poate fi înfiinţată şi de o singură persoană juridică sau fizică (în redacţia Legii Nr.1167-XIII din 30 aprilie 1997).

În societăţile cu răspundere limitată numărul asociaţilor nu poate fi mai mare de 50 (în redacţia Legilor Nr.1291-XIII din 22 iulie 1997; Nr.130-XVI din 12 iunie 2008).

Capitalul statutar (social) subscris al societăţilor este divizat în cote (părţi) subscrise ale asociaţilor. Drept documente ce confirmă drepturile asociaţilor asupra cotelor subscrise sînt: în cadrul societăţii pe acţiuni - acţiunea, în cadrul societăţii cu răspundere limitată - adeverinţa cotei de participaţie.

2. Societatea pe acţiuni şi societatea cu răspundere limitată sînt persoane juridice şi poartă răspundere pentru obligaţiile asumate cu întreg patrimoniul lor.

Acţionarii, precum şi asociaţii societăţii cu răspundere limitată poartă răspundere pentru obligaţiile întreprinderii numai în limitele valorii acţiunii (cotelor) care le aparţin.

3. Particularităţile înfiinţării, funcţionării şi încetării activităţii societăţii pe acţiuni şi a societăţii cu răspundere limitată sînt reglementate de legislaţia privind societăţile pe acţiuni şi societăţile comerciale, de legislaţia civilă, precum şi de contractul de constituire (de societate) şi de statutul întreprinderii.

Articolul 18. Cooperativa de producţie şi cooperativa


de întreprinzător

1. Cooperativa de producţie este o întreprindere înfiinţată de către cinci sau mai multe persoane fizice în scopul desfăşurării în comun a activităţii de producţie şi a altei activităţi economice, bazate preponderent pe munca personală a membrilor ei şi pe cooperarea cotelor de participare la capitalul acesteia. Cooperativa de producţie este o întreprindere de drept privat cu scop lucrativ (inclusiv comercial) (în redacţia Legilor Nr.672-XIII din 28 noiembrie 1995; Nr.1500-XV din 5 decembrie 2002).

Cooperativa de întreprinzător este o întreprindere fondată de cel puţin cinci persoane juridice şi (sau) fizice care practică activităţi de întreprinzător, ce are scopul de a contribui la obţinerea de către membrii săi a profitului. Prin derogare de la această prevedere, membri ai cooperativei agricole de întreprinzător de prestări servicii pot fi persoanele care produc produse agricole în gospodăriile personale auxiliare (introdus prin Legea Nr.1246-XV din 18 iulie 2002).

2. Cooperativele de producţie şi de întreprinzător sînt persoane juridice şi răspund pentru obligaţiile asumate cu patrimoniul lor. Membrii cooperativei de producţie sau ai cooperativei de întreprinzător îşi asumă riscul pentru obligaţiile cooperativei în limitele cotelor care le aparţin, iar dacă patrimoniul cooperativei este insuficient, poartă răspundere suplimentară cu averea lor personală în limita stabilită de lege sau de statutul cooperativei (în redacţia Legii Nr.1246-XV din 18 iulie 2002).

3. Particularităţile înfiinţării, înregistrării, funcţionării şi încetării activităţii cooperativelor, asociaţiilor lor şi întreprinderilor fondate de acestea se reglementează de legislaţia privind cooperativele de producţie şi cooperativele de întreprinzător, legislaţia civilă, precum şi de statutele organizaţiilor menţionate (în redacţia Legilor Nr.1167-XIII din 30 aprilie 1997; Nr.1246-XV din 18 iulie 2002).

Articolul 19. Întreprinderile de arendă

1. Întreprinderile de arendă sînt unităţi fondate de membrii colectivelor întreprinderilor de stat (municipale) sau ale subdiviziunilor lor structurale, reorganizate în scopul desfăşurării în comun a activităţii de antreprenor, sub aceeaşi firmă, pe baza statutelor şi contractului de arendare a bunurilor statului (municipiului).

2. Întreprinderile de arendă sînt persoane juridice şi poartă răspundere pentru obligaţiile asumate cu patrimoniul său. Membrii întreprinderii poartă răspundere pentru obligaţiile acesteia în limita cotei (părţii) ce le revine din patrimoniul întreprinderii.

3. Particularităţile creării, funcţionării şi încetării activităţii întreprinderilor de arendă sînt reglementate de legislaţia cu privire la arendă, de legislaţia civilă, de contractele de arendare, precum şi de statutele întreprinderilor respective (în redacţia Legii Nr.672-XIII din 28 noiembrie 1995).

Articolul 20. Întreprinderea de stat şi întreprinderea municipală

1. Întreprinderea de stat se înfiinţează şi se dotează cu bunuri de Guvern sau de autorităţile administraţiei publice împuternicit pentru acest lucru.

Întreprinderea municipală se înfiinţează şi se dotează cu bunuri de autorităţile administraţiei publice locale.

2. Întreprinderea de stat şi întreprinderea municipală sînt persoane juridice şi poartă răspundere pentru obligaţiile asumate cu întreg patrimoniul lor.

Autorităţile administraţiei publice şi autorităţile administraţiei publice locale nu poartă răspundere pentru obligaţiile întreprinderii de stat şi ale întreprinderii municipale. Aceste întreprinderi nu poartă răspundere pentru obligaţiile autorităţilor administraţiei publice şi ale autorităţilor administraţiei publice locale.

3. Particularităţile înfiinţării, funcţionării şi încetării activităţii întreprinderii de stat sînt reglementate de legislaţia privind întreprinderile de stat, de legislaţia civilă, precum şi de statutul întreprinderii.

Particularităţile înfiinţării, funcţionării şi încetării activităţii întreprinderii municipale sînt determinate de autorităţile administraţiei publice locale, în baza prezentei Legi, legislaţiei civile şi a statutului întreprinderii.

Articolul 21. Filialele şi reprezentanţele întreprinderii

1. Întreprinderea are dreptul de a constitui filiale şi reprezentanţe cu drept de a deschide subconturi.

2. Filială se consideră subdiviziunea separată a întreprinderii care este situată în altă parte şi care exercită unele din atribuţiile acesteia.

Reprezentanţă se consideră subdiviziunea separată a întreprinderii care este situată în altă parte şi care apără şi reprezintă interesele întreprinderii, încheie, în numele acesteia, tranzacţii şi înfăptuieşte alte acţiuni de drept.

Filialele şi reprezentanţele trebuie să fie indicate în documentele de constituire (de societate) a întreprinderii respective.

Subdiviziunile care nu sînt filiale sau reprezentanţe ale întreprinderii se înregistrează de către Serviciul Fiscal de Stat (introdus prin Legea Nr.148-XV din 14 mai 2004).

3. Filialele şi reprezentanţele nu sînt persoane juridice. Acestora li se atribuie bunuri din patrimoniul întreprinderii şi activează în baza regulamentului aprobat de întreprindere.

Şeful filialei (reprezentanţei) este numit de întreprindere şi activează în temeiul mandatului ce i s-a eliberat.

Filialele au balanţe proprii care fac parte din balanţa centralizată a întreprinderii care le-a constituit.

4. Întreprinderea poartă răspundere pentru obligaţiile asumate de filiale şi reprezentanţe, iar ultimele poartă răspundere pentru obligaţiile întreprinderii.

5. Prin derogare de la punctele 1, 3 şi 4 ale prezentului articol, filialele şi reprezentanţele întreprinderilor statelor străine se înfiinţează ca persoane juridice.

Filialele şi reprezentanţele întreprinderilor statelor străine îşi desfăşoară activitatea în conformitate cu legislaţia Republicii Moldova şi cu regulamentele aprobate de întreprinderea fondator. Particularităţile înfiinţării lor se reglementează de legislaţie (în redacţia Legii Nr.1167-XIII din 30 aprilie 1997).

6. Firma filialei (reprezentanţei) va conţine firma întreprinderii care a constituit-o cu indicarea sediului filialei (reprezentanţei), cuvîntul "filială" ("reprezentanţă"), precum şi, la dorinţa antreprenorului, genul de activitate al filialei şi altă informaţie care nu este interzisă de legislaţie.

Articolul 22. Uniunile de întreprinderi

1. Pentru a-şi coordona activitatea, în scopul creării unor condiţii favorabile pentru realizarea şi apărarea intereselor de producţie, tehnico-ştiinţifice, sociale şi altor interese comune, întreprinderile au dreptul să înfiinţeze societăţi sub formă de asociaţii, uniuni, concerne, care vor fi organizaţii necomerciale.

Dacă, la decizia asociaţilor, societatea în cauză va practica activitate de antreprenoriat, o asemenea societate va fi reorganizată în societate economică sau va fi în drept să înfiinţeze o societate economică, sau va participa la activitatea unei asemenea societăţi economice (în redacţia Legii Nr.1167-XIII din 30 aprilie 1997).

2. Crearea şi activitatea uniunilor se admite în cazul:

a) intrării benevole a întreprinderilor în uniune şi ieşirii din uniune în condiţiile prevăzute de contractul sau statutul uniunii;

b) respectării legislaţiei antimonopol şi a altor acte normative;

c) organizării pe bază de contract a raporturilor dintre întreprinderile ce fac parte din uniune.

3. Societatea este persoană juridică şi acţionează în baza contractului şi statutului. Societatea trebuie să aibă firmă (denumire) proprie, patrimoniu separat şi patrimoniu distinct, bilanţ propriu centralizator, cont de decontări şi alte conturi în instituţiile financiare, ştampilă cu firma sa şi alte elemente caracteristice.

Firma societăţii va include unul din cuvintele: "asociaţie", "uniune" sau "concern".

Statutul societăţii va cuprinde: firma, sediul (adresa juridică), scopul activităţii, condiţiile formării şi competenţa organelor de conducere, modul de luare a deciziilor, precum şi modul de distribuire a bunurilor rămase după lichidarea societăţii (în redacţia Legii Nr.1246-XV din 18 iulie 2002).

Societatea ţine registrul asociaţilor săi în modul stabilit de legislaţie şi de regulamentul propriu (introdus prin Legea Nr.1246-XV din 18 iulie 2002).

4. Întreprinderile ce intră în componenţa societăţii îşi păstrează independenţa şi drepturile de persoană juridică sau fizică.

Asociaţii societăţii, în activitatea lor de antreprenoriat, pot folosi firma societăţii, indicînd apartenenţa lor la aceasta (în redacţia Legii Nr.1167-XIII din 30 aprilie 1997).

5. Uniunea nu poartă răspundere pentru obligaţiile întreprinderilor care fac parte din componenţa acesteia, iar întreprinderile nu poartă răspundere pentru obligaţiile uniunii, dacă documentele de constituire nu prevăd altfel.

6. Înregistrarea şi reînregistrarea uniunilor, condiţiile de activitate, precum şi reorganizarea sau lichidarea acestora se efectuează în conformitate cu prezenta Lege, legislaţia antimonopol şi alte acte normative (în redacţia Legii Nr.1148-XII din 4 august 1992).

Capitolul IV

ÎNFIINŢAREA ÎNTREPRINDERII

Articolul 23. Condiţiile generale de constituire

1. Întreprinderea poate fi constituită:

de către titularul (titularii) patrimoniului, din proprie iniţiativă, ori de către persoanele juridice sau persoanele fizice împuternicite de acesta (aceştia);

în urma divizării forţate a întreprinderii în funcţiune, în conformitate cu legislaţia antimonopol.

2. Modul de constituire a întreprinderii se stabileşte:

pentru întreprinderile individuale - prin prezenta Lege;

pentru întreprinderile cu o altă formă organizatorico-juridică a activităţii de antreprenoriat - prin prezenta Lege şi prin alte acte legislative.

3. Documentele de constituire a întreprinderii sînt:

decizia privind înfiinţarea întreprinderii - pentru întreprinderile individuale;

contractul de constituire (de societate) - pentru societăţile în nume colectiv şi societăţile în comandită;

contractul de constituire (de societate) şi statutul - pentru societăţile pe acţiuni, societăţile cu răspundere limitată şi cooperativele de întreprinzător. În cazul înfiinţării unei societăţi pe acţiuni sau unei societăţi cu răspundere limitată de către o singură persoană, în loc de contract de constituire (de societate) fondatorul întocmeşte declaraţie de constituire a societăţii. Declaraţia trebuie să cuprindă aceleaşi date ca şi contractul şi se întocmeşte în conformitate cu cerinţele înaintate faţă de perfectarea contractului de constituire (de societate) (în redacţia Legilor Nr.1167-XIII din 30 aprilie 1997; Nr.1246-XV din 18 iulie 2002; Nr.1500-XV din 5 decembrie 2002);

statutul - pentru  cooperativele  de producţie (introdus prin Legea Nr.1500-XV din 5 decembrie 2002);

contractul de arendare a bunurilor statului (municipiului) şi statutul - pentru întreprinderile de arendă (în redacţia Legii Nr.672-XIII din 28 noiembrie 1995);

statutul şi decizia fondatorului - pentru întreprinderile de stat; statutul şi decizia autorităţilor administraţiei publice locale - pentru întreprinderile municipale (introdus prin Legea Nr.1167-XIII din 30 aprilie 1997; în redacţia Legii Nr.690-XV din 29 noiembrie 2001).

Documentele de constituire trebuie să conţină următoarele informaţii: firma, sediul, data constituirii, genurile de activitate, răspunderea antreprenorului pentru obligaţiile întreprinderii, condiţiile de reorganizare şi lichidare a întreprinderii, firmele (numele de familie) şi sediul (domiciliul) fondatorilor, iar în cazurile prevăzute de legislaţie, şi ale asociaţilor, precum şi alte condiţii de fondare şi activitate a întreprinderii prevăzute de legislaţia în vigoare.

În documentele de constituire pot fi incluse şi alte prevederi care nu contravin legislaţiei.

Documentele de constituire a întreprinderii se aprobă de către fondatorul (fondatorii) acesteia.

Articolul 24. Firma şi utilizarea ei

1. Antreprenorul şi întreprinderea constituită de acesta îşi desfăşoară activitatea sub o anumită firmă (denumire).

Filialele şi reprezentanţele întreprinderii îşi desfăşoară activitatea sub firma întreprinderii.

2. Firmă trebuie să conţină:

a) denumirea concretă a întreprinderii sau alte date care permit deosebirea acesteia de alte întreprinderi, iar pentru întreprinderea individuală, societatea în nume colectiv şi societatea în comandită, numele de familie (firma) a cel puţin unui posesor al întreprinderii individuale sau al comanditului;

b) indicarea completă sau prescurtată (abreviată) a formei organizatorico-juridice a întreprinderii;

c) indicarea genului principal de activitate pentru întreprinderea-persoană juridică.

În firma întreprinderii pot fi incluse şi alte date care nu contravin legislaţiei în vigoare (în redacţia Legii Nr.183-XIV din 28 octombrie 1998).

3. Întreprinderea poate să utilizeze şi o firmă prescurtată (abreviată) care trebuie să conţină informaţii prevăzute la literele "a" şi "b" din punctul 2 al prezentului articol.

4. Întreprinderea are obligaţia să utilizeze firma, inclusiv cea prescurtată (abreviată), numai în acea formulă în care a fost înmatriculată în Registrul de stat al întreprinderilor.

De la data publicării în "Monitorul Oficial al Republicii Moldova" a anunţului privind lichidarea întreprinderii, firma acesteia se va utiliza cu cuvintele "în proces de lichidare" (în redacţia Legii Nr.672-XIII din 28 noiembrie 1995).

5. Firma poate fi utilizată şi în calitate de emblemă comercială, cu condiţia înregistrării acesteia conform Legii privind mărcile şi denumirile de origine a produselor (în redacţia Legii Nr.183-XIV din 28 octombrie 1998).

6. Firma completă trebuie să figureze pe toate clădirile administrative ale întreprinderilor cu personalitate juridică.

Articolul 25. Restricţiile privind folosirea unor firme

1. Întreprinderea nu poate să folosească firma care:

a) coincide sau, după cum constată organul înregistrării de stat, se aseamănă cu firma altei întreprinderi, care este deja înregistrată;

b) conţine denumirea oficială a statului, a organelor sale, a autorităţilor administraţiei publice locale şi a organizaţiilor obşteşti ori indică, direct sau indirect, că întreprinderea aparţine acestor organe şi organizaţii.

Aceste restricţii nu se extind asupra întreprinderilor al căror gen principal de activitate este difuzarea informaţiei de masă, dacă fondatorii acestora sînt organele şi organizaţiile arătate la această literă;

c) nu include toate datele arătate în articolul 24 din prezenta Lege;

d) conţine date, inclusiv semne grafice, a căror utilizare este interzisă de legislaţia în vigoare (în redacţia Legii Nr.1167-XIII din 30 aprilie 1997).

2. Dacă mai multe persoane au prezentat pentru înregistrarea de stat firme ce coincid sau se aseamănă, dreptul de înregistrare sub această firmă îl are persoana care a depus prima cerere de înmatriculare a firmei respective în organul înregistrării de stat (în redacţia Legii Nr.1167-XIII din 30 aprilie 1997).

3. Pentru folosirea în denumirea firmei a numelui unei personalităţi istorice sau al altei personalităţi cunoscute este necesară autorizaţia Guvernului sau acordul rudelor personalităţii în cauză.

La cererea persoanelor arătate în alineatul întîi al acestui punct, organul înregistrării de stat este obligat să decidă scoaterea din denumirea firmei a numelui personalităţii respective.

4. Întreprinderea este obligată să publice în Monitorul Oficial al Republicii Moldova un aviz privind modificarea denumirii sub sancţiunea plăţii de daune-interese (introdus prin Legea Nr.337-XV din 24 iulie 2003).

Articolul 26. Dreptul la firmă

1. Întreprinderea a cărei firmă a fost înregistrată în modul stabilit de prezenta Lege are dreptul de a o utiliza în conformitate cu legislaţia (în redacţia Legii Nr.183-XIV din 28 octombrie 1998).

2. Persoana care utilizează o firmă străină înregistrată deja este datoare, la cererea posesorului de drept asupra firmei, să înceteze folosirea ei şi să recupereze acestuia daunele cauzate.

3. Întreprinderea care utilizează în activitatea sa o firmă ce nu corespunde celei înmatriculate în Registrul de stat al întreprinderilor este sancţionată, conform hotărîrii instanţei judecătoreşti competente, cu o amendă de la 10 la 100 unităţi convenţionale, care se varsă la bugetul de stat. Unitatea convenţională de amendă este egală cu 20 de lei (în redacţia Legilor Nr.1167-XIII  din 30 aprilie 1997; Nr.1322-XIII din 25 septembrie 1997; Nr.148-XVI din 8 iunie 2006).

Capitolul V

ÎNREGISTRAREA ŞI REÎNREGISTRAREA ÎNTREPRINDERILOR

Articolul 27. Principiile înregistrării

1. Întreprinzătorul este obligat să înregistreze întreprinderea, filialele şi reprezentanţele (denumite în continuare întreprinderi), înfiinţate de către acesta pe teritoriul Republicii Moldova, pînă la începerea activităţii lor economice, în conformitate cu Legea nr.1265-XIV din 5 octombrie 2000 cu privire la înregistrarea de stat a întreprinderilor şi organizaţiilor.

Venitul provenit din activitatea întreprinderii neînregistrate se percepe prin hotărîre judecătorească şi se varsă la bugetul de stat.

2. Întreprinderea se înregistrează de Camera Înregistrării de Stat a Ministerului Dezvoltării Informaţionale la locul unde se află sediul întreprinderii.

Sediul întreprinderii se consideră locul unde se află organele ei de conducere.

3. Întreprinderea se înregistrează, în mod obligatoriu, la organul fiscal pentru a i se atribui codul fiscal în conformitate cu legislaţia în vigoare (în redacţia Legilor Nr.416-XIII din 29 martie 1995; Nr.672-XIII din 28 noiembrie 1995; Nr.1167-XIII din 30 aprilie 1997; Nr.417-XV din 26 iulie 2001; Nr.757-XV din 21 decembrie 2001; Nr.768-XV din 27 decembrie 2001).

Articolul 28. Procedura înregistrării

1. Pentru înregistrare, întreprinderea prezintă actele specificate la articolul 11 din Legea cu privire la înregistrarea de stat a întreprinderilor şi organizaţiilor.

2. Pentru înregistrare, întreprinderile înfiinţate în urma reorganizării întreprinderilor de stat şi întreprinderile în al căror capital social statul deţine o cotă-parte prezintă autorizaţia organului central de specialitate respectiv.

La reînregistrarea întreprinderii în legătură cu reorganizarea ei, cu excepţia societăţilor pe acţiuni, taxa de timbru stabilită se încasează numai din diferenţa dintre cuantumul capitalului social al întreprinderii (întreprinderilor) nou-înfiinţate şi cuantumul capitalului social al întreprinderii (întreprinderilor) reorganizate. La majorarea capitalului social în urma reevaluării bunurilor întreprinderii în temeiul deciziei Guvernului, taxa de timbru nu se achită.

3. Camera Înregistrării de Stat, în termen de 15 zile de la data înregistrării întreprinderii, va expedia autorităţii administraţiei publice locale respective, organului fiscal, organului de statistică, Serviciului de Stat de Arhiva şi organului de asigurare socială cîte o copie de pe hotărîrea de înregistrare a întreprinderii, iar în cazul înregistrării întreprinderii în al cărei capital social statul deţine o cotă-parte - şi organului central de specialitate respectiv (în redacţia Legilor Nr.159-XIII din 29 iunie 1994; Nr.320-XIII  din  13 decembrie 1994; Nr.672-XIII din 28 noiembrie 1995; Nr.753-XIII  din  29  februarie 1996; Nr.1167-XIII din 30 aprilie 1997; Nr.183-XIV din 28 octombrie 1998; Nr.358-XIV din 15 aprilie 1999; Nr.1224-XIV din 21 septembrie 2000; Nr.417-XV din 26 iulie 2001; Nr.690-XV din 29 noiembrie 2001; Nr.768-XV din 27 decembrie 2001; Nr.1276-XV din 25 iulie 2002).

Articolul 29. Înregistrarea modificărilor operate în

documentele de constituire

Înregistrarea modificărilor operate în documentele de constituire se efectuează în conformitate cu articolul 18 din Legea cu privire la înregistrarea de stat a întreprinderilor şi organizaţiilor (în redacţia Legii Nr.768-XV din 27 decembrie 2001).

Articolul 30. (Exclus prin Legea Nr.768-XV din 27 decembrie 2001).

Articolul 30. Suspendarea/reluarea activităţii întreprinderii

1. Întreprinderea, la decizia fondatorului/adunării generale, poate să îşi suspende temporar activitatea, pe o perioadă care să nu depăşească 3 ani, în cazul în care nu are datorii faţă de bugetul public naţional, precum şi faţă de alţi creditori. Pentru confirmarea lipsei restanţei faţă de bugetul public naţional, întreprinderea va prezenta un certificat care se eliberează după efectuarea controlului fiscal de către organele abilitate cu administrare fiscală, enumerate la art.131 din titlul V al Codului fiscal.

2. Decizia fondatorului/adunării generale privind suspendarea activităţii întreprinderii, cu indicarea termenului suspendării, se publică în Monitorul Oficial al Republicii Moldova. Persoanele responsabile de suspendarea activităţii întreprinderii sînt obligate, cu o lună înainte de publicarea avizului, să informeze în scris despre aceasta creditorii întreprinderii. În termen de 2 luni de la data publicării avizului de suspendare a activităţii, creditorii vor înainta întreprinderii şi oficiului teritorial al Camerei Înregistrării de Stat creanţele lor.

3. Suspendarea/reluarea activităţii întreprinderii urmează a fi înregistrată, în baza cererii fondatorului/adunării generale, la oficiul teritorial al Camerei Înregistrării de Stat, cu înscrierea menţiunii respective în Registrul de stat al întreprinderilor şi cu înştiinţarea despre aceasta a inspectoratului fiscal de stat teritorial de către oficiul teritorial al Camerei Înregistrării de Stat.

Înregistrarea suspendării activităţii se va efectua cu condiţia:

1) prezentării de către fondator/adunarea generală a certificatelor de la instituţiile financiare privind închiderea convenţională a conturilor;

2) predării ştampilelor spre păstrare oficiului teritorial al Camerei Înregistrării de Stat;

3) expirării termenului de înaintare a creanţelor de către creditori.

4. O dată cu înscrierea în Registrul de stat al întreprinderilor a menţiunii privind suspendarea/reluarea activităţii de întreprinzător, pe documentele de constituire şi certificatul de înregistrare ale întreprinderii se aplică menţiunea "Activitatea este suspendată de la _______ pînă la __________ "/"Activitatea este reluată de la _______ ."

5. Pe întreaga perioadă de suspendare a activităţii, întreprinderea este scutită de prezentarea dărilor de seamă financiare şi fiscale, precum şi de plata taxelor şi impozitelor, cu excepţia impozitului pe bunurile imobiliare (dacă există astfel de bunuri), care se achită şi pentru care se prezintă dare de seamă. În acest caz, plăţile se achită din mijloacele întreprinderii imediat după expirarea termenului de suspendare.

6. Fondatorul/adunarea generală poate oricînd anula decizia de suspendare a activităţii, solicitînd organului înregistrării de stat să introducă în Registrul de stat al întreprinderilor menţiunea privind reluarea activităţii întreprinderii.

7. Pe perioada suspendării activităţii întreprinderii este interzisă desfăşurarea oricăror activităţi de întreprinzător.

8. Desfăşurarea activităţii de întreprinzător în perioada de suspendare a activităţii întreprinderii, fără înregistrarea reluării acestei activităţi, atrage, potrivit legislaţiei în vigoare, răspunderea pentru practicarea ilegală a activităţii de întreprinzător.

9. În cazul în care, după declararea suspendării temporare a activităţii întreprinderii, se constată vre-un creditor, Camera Înregistrării de Stat va anula suspendarea (introdus prin Legea Nr.337-XV din 24 iulie 2003).

Articolul 31. (Exclus prin Legea Nr.768-XV din 27 decembrie 2001).

Capitolul VI

REORGANIZAREA ŞI LICHIDAREA ÎNTREPRINDERII

(în redacţia Legii Nr.1167-XIII din 30 aprilie 1997)

Articolul 32. Reorganizarea întreprinderii

1. Reorganizarea întreprinderii se efectuează prin fuziune, asociere, divizare, separare, transformare.

La fuziunea întreprinderilor, toate drepturile patrimoniale şi obligaţiile fiecăreia din ele trec, potrivit actului de transfer, la întreprinderea înfiinţată în urma fuziunii.

La asocierea unei întreprinderi cu alta, la cea din urmă trec, în conformitate cu actul de transfer, toate drepturile patrimoniale şi obligaţiile întreprinderii asociate.

La divizarea întreprinderii, la întreprinderile înfiinţate în urma divizării trec, potrivit actului (bilanţului) divizării, drepturile patrimoniale şi obligaţiile întreprinderii reorganizate.

La separarea din întreprindere a unei sau a cîtorva întreprinderi, la fiecare din acestea trec, potrivit actului (bilanţului) divizării, părţile respective din drepturile patrimoniale şi obligaţiile întreprinderii reorganizate.

La transformarea întreprinderii în întreprindere cu altă formă juridică de organizare, la întreprinderea recent înfiinţată trec toate drepturile patrimoniale şi obligaţiile întreprinderii transformate.

2. Reorganizarea întreprinderii se efectuează la decizia fondatorilor (asociaţilor) ei.

3. În cazurile stabilite de lege, reorganizarea întreprinderii prin divizare sau separare se efectuează prin hotărîre a autorităţilor administraţiei publice autorizate sau prin hotărîre a instanţei de judecată.

În cazurile prevăzute de lege, reorganizarea întreprinderii prin fuziune, asociere sau transformare se efectuează numai cu acordul autorităţilor administraţiei publice autorizate.

4. Actul de transfer sau bilanţul divizării va cuprinde prevederi referitoare la succesiunea de drept asupra tuturor obligaţiilor întreprinderii reorganizate faţă de toţi creditorii şi debitorii ei, inclusiv obligaţiile contestate de părţi.

Actul de transfer sau bilanţul divizării se aprobă de către persoana (organul) care a luat decizia de reorganizare a întreprinderii şi se prezintă împreună cu documentele de constituire pentru înregistrarea de stat a întreprinderii recent înfiinţate sau pentru modificarea documentelor de constituire ale întreprinderii existente.

Neprezentarea împreună cu documentele de constituire, respectiv a actului de transfer sau bilanţului divizării, precum şi lipsa în aceste documente a dispoziţiei cu privire la succesiunea de drept asupra obligaţiilor întreprinderii reorganizate atrag după sine refuzul înregistrării de stat a întreprinderii recent înfiinţate.

5. Întreprinderea se consideră reorganizată, cu excepţia cazurilor de reorganizare prin asociere, din momentul înregistrării de stat a întreprinderii recent înfiinţate.

La reorganizarea întreprinderii prin asociere la ea a altei întreprinderi, prima se consideră reorganizată din momentul înscrierii în Registrul de stat al întreprinderilor a datelor cu privire la încetarea activităţii întreprinderii asociate.

Articolul 33. Garantarea drepturilor creditorilor în cazul


reorganizării întreprinderii

1. Antreprenorul sau organul care a luat decizia de reorganizare a întreprinderii este obligat, cu o lună înainte de reorganizare, să informeze în scris despre aceasta creditorii întreprinderii.

2. Creditorul întreprinderii reorganizate este în drept să ceară încetarea sau executarea înainte de termen a creanţelor întreprinderii, ca debitor, şi repararea prejudiciilor.

3. Dacă bilanţul divizării nu dă posibilitatea de a stabili succesorul de drepturi al întreprinderii reorganizate, întreprinderile recent înfiinţate răspund solidar de obligaţiile întreprinderii reorganizate în faţa creditorilor acesteia.

Articolul 34. Lichidarea întreprinderii

1. Lichidarea întreprinderii conduce la încetarea activităţii acesteia fără trecerea drepturilor şi obligaţiilor pe cale succesorală la alte persoane.

2. Întreprinderea se lichidează prin hotărîre a:

a) fondatorilor (asociaţilor), în conformitate cu condiţiile prevăzute în documentele de constituire ale întreprinderii, inclusiv în legătură cu expirarea termenului pentru care a fost înfiinţată întreprinderea respectivă sau cu atingerea scopurilor în care a fost înfiinţată;

b) instanţei de judecată în caz de:

1) insolvabilitate a întreprinderii, declarată în conformitate cu legislaţia (în redacţia Legii Nr.1500-XV din 5 decembrie 2002);

2) declarare a documentelor de constituire ale întreprinderii ca fiind nule;

3) încălcare a cerinţelor, stabilite de legislaţie, privind desfăşurarea unui anumit gen de activitate, prin care se explică lichidarea întreprinderii;

4) expirare a termenului pentru care a fost înfiinţată întreprinderea respectivă sau după atingerea scopurilor în care a fost înfiinţată (la cererea procurorului sau a Camerei Înregistrării de Stat a Ministerului Dezvoltării Informaţionale), dacă fondatorii (asociaţii) întreprinderii nu au luat hotărîrea de lichidare a întreprinderii (în redacţia Legii Nr.417-XV din 26 iulie 2001);

5) neprezentare conform informaţiei Inspectoratului Fiscal de Stat, a dărilor de seamă contabile, fiscale şi statistice privind activitatea întreprinderii  pe  o  perioadă ce depăşeşte un an (în redacţia Legilor Nr.287-XIV din 18 februarie 1999; Nr.768-XV din 27 decembrie 2001).

Întreprinderea poate fi lichidată şi în alte temeiuri stabilite de lege.

3. Întreprinderea se consideră lichidată din momentul radierii ei din Registrul de stat al întreprinderilor.

Articolul 35. Procedura de lichidare a întreprinderii

1. În hotărîrea de lichidare a întreprinderii se stabileşte procedura şi termenele în care se va efectua lichidarea, termenul limită de înaintare a creanţelor de către creditori, care trebuie să fie nu mai mic de 2 luni din momentul publicării în Monitorul Oficial al Republicii Moldova a avizului despre lichidare.

Hotărîrea de lichidare a întreprinderii în legătură cu expirarea termenului pentru care a fost înfiinţată întreprinderea respectivă sau cu atingerea scopurilor în care a fost înfiinţată se ia de către fondatori (asociaţi) în modul prevăzut de prezentul articol, anunţîndu-se creditorii cu 3 luni înainte de expirarea duratei întreprinderii sau imediat după atingerea scopurilor în care a fost înfiinţată şi după publicarea în Monitorul Oficial al Republicii Moldova a avizului despre lichidare.

În caz de faliment, întreprinderea se lichidează prin hotărîre a instanţei de judecată în conformitate cu Legea cu privire la faliment.

2. Lichidarea întreprinderii se efectuează de comisia de lichidare sau de lichidator, desemnaţi de fondatori (asociaţi) sau, după caz, de instanţa de judecată.

În cazul lichidării întreprinderii prin decizie a instanţei de judecată, aceasta din urmă numeşte în calitate de lichidator o persoană fizică majoră cu capacitatea deplină de exerciţiu, care are cetăţenia Republicii Moldova, domiciliază în Republica Moldova, are studii superioare şi posedă cunoştinţe şi experienţă în domeniu şi este înregistrată ca întreprinzător individual (introdus prin Legea Nr.337-XV din 24 iulie 2003; în redacţia Legii Nr.64-XVI din 30 martie 2006).

3. Comisia de lichidare (lichidatorul întreprinderii) publică în Monitorul Oficial al Republicii Moldova informaţie despre lichidarea întreprinderii, procedura şi termenele în care se va efectua lichidarea, termenul limită de înaintare a creanţelor de către creditori, precum şi evaluează activele întreprinderii (bunurile şi toate obligaţiile patrimoniale faţă de întreprinderea care se lichidează), stabileşte creanţele creditorilor, comunicîndu-le acestora despre lichidarea întreprinderii, ia măsuri pentru perceperea datoriei de debitor.

4. După expirarea termenului de înaintare a creanţelor de către creditori, comisia de lichidare (lichidatorul întreprinderii) prezintă spre aprobare organului (persoanei) care a înfiinţat-o Procesul-verbal de evaluare a activelor întreprinderii, lista creanţelor înaintate de creditori şi suma acestora, precum şi rezultatul examinării lor. Aceste documente se aprobă de către fondatorii (asociaţii) întreprinderii şi instanţa de judecată care au luat hotărîrea de lichidare şi se aduc la cunoştinţa fiecărui creditor.

Dacă în procesul lichidării întreprinderii se stabileşte că datoriile acesteia depăşesc activele, din care cauză întreprinderea nu este în stare să execute creanţele creditorilor, fondatorii (asociaţii) sînt obligaţi să acţioneze în judecată cu privire la deschiderea procedurii falimentare sau să-şi anuleze hotărîrea cu privire la lichidarea întreprinderii. Dacă fondatorii (asociaţii) nu se conformează prevederilor menţionate, comisia de lichidare, în temeiul deciziei sale, este în drept să înainteze în judecată o cerere de intentare a procesului de insolvabilitate a întreprinderii (în redacţia Legii Nr.1246-XV din 18 iulie 2002).

5. Comisia de lichidare (lichidatorul întreprinderii), după executarea tuturor creanţelor creditorilor, întocmeşte bilanţul de lichidare şi îl prezintă, odată cu predarea bunurilor rămase ale întreprinderii, fondatorilor (asociaţilor) acesteia, instanţei de judecată, prin a căror decizie a fost înfiinţată.

6. Prin derogare de la prevederile prezentei legi, particularităţile lichidării întreprinderilor agricole care se privatizează se stabilesc de Legea restructurării întreprinderilor agricole în procesul de privatizare (introdus prin Legea Nr.394-XIV din 13 mai 1999).

Articolul 36. Executarea creanţelor creditorilor faţă de


întreprinderea ce se lichidează

1. Creanţele creditorilor faţă de întreprinderea ce se lichidează se execută din contul bunurilor acestei întreprinderi în următoarea ordine:

a) creanţele cetăţenilor faţă de care debitorul este răspunzător de prejudicierea sănătăţii lor sau în legătură cu moartea, pe calea capitalizării plăţilor respective pe unitate de timp;

b) creanţele lucrătorilor din întreprinderea ce se lichidează privind plata salariului pentru perioada de pînă la 6 luni precedente luării hotărîrii de lichidare;

c) achitarea cu bugetul public naţional pentru perioada de pînă la un an precedent luării hotărîrii de lichidare;

c1) creanţele Ministerului Finanţelor pentru împrumuturile acordate sub garanţia statului (introdusă prin Legea Nr.231-XVI din 2 noiembrie 2007);

d) alte creanţe ale creditorilor.

Comisia de lichidare (lichidatorul întreprinderii) începe executarea creanţelor creditorilor din ziua aprobării Procesului-verbal de evaluare a activelor întreprinderii, listei creanţelor înaintate şi rezultatului examinării lor. Excepţie fac creanţele creditorilor indicate la litera d): executarea lor se efectuează după expirarea unei luni din ziua aprobării documentelor enumerate.

Executarea creanţelor creditorilor din fiecare rînd se face proporţional cu suma creanţelor fiecărui creditor din rîndul respectiv.

Executarea creanţelor creditorilor din rîndul următor se face după executarea în întregime a creanţelor creditorilor din rîndul precedent.

2. Creanţele creditorilor, stabilite şi înaintate după expirarea termenului stabilit pentru înaintarea lor, se execută din contul bunurilor întreprinderii ce au rămas după executarea creanţelor stabilite şi înaintate în termenul stabilit.

3. Creanţele creditorilor asigurate prin gaj se execută indiferent de rîndul stabilit pentru executarea creanţelor altor creditori şi de termenul de înaintare a creanţelor.

4. Creanţele neexecutate din cauza insuficienţei de bunuri ale întreprinderii persoană juridică (cu excepţia cooperativelor de producţie) se consideră stinse. Creanţele faţă de întreprinderea persoană fizică ce se lichidează şi faţă de cooperativa de producţie se execută de către fondatorii (asociaţii) întreprinderii în modul stabilit de lege.

Se consideră stinse creanţele, nerecunoscute de comisia de lichidare (lichidatorul întreprinderii), dacă creditorii, în termen de o lună de la data primirii înştiinţării cu privire la nerecunoaşterea în întregime sau parţială a creanţelor lor, nu acţionează în judecată cu privire la executarea acestor creanţe.

5. Bunurile rămase după executarea creanţelor creditorilor se utilizează conform indicaţiilor proprietarului sau persoanei împuternicite de acesta.

Capitolul VII

DISPOZIŢII FINALE

Articolul 37. Răspunderea pentru încălcarea legilor ce


reglementează activitatea de antreprenoriat

 Antreprenorii şi persoanele cu funcţii de răspundere din întreprinderi, persoanele cu funcţii de răspundere din autorităţile administraţiei publice, din autorităţile administraţiei publice locale sînt sancţionate pe cale juridică pentru încălcarea prezentei Legi sau a altor legi ce reglementează antreprenorului, înfiinţarea de întreprinderi sau activitatea acestora, în modul prevăzut de prezenta Lege şi de alte acte legislative.

(Prin Legea Nr.768-XV din 27 decembrie 2001 în cuprinsul legii, sintagma "Registrul de stat al comerţului" se înlocuieşte cu sintagma "Registrul de stat al întreprinderilor").

(Conform Legii Nr.372-XVI din 29 decembrie 2005 în cuprinsul legii, sintagma "Camera Înregistrării de Stat a Departamentului Tehnologii Informaţionale" se substituie prin sintagma "Camera Înregistrării de Stat a Ministerului Dezvoltării Informaţionale").

PREŞEDINTELE

REPUBLICII MOLDOVA
Mircea SNEGUR

ARHIVA

Articolul 7, subalineatul 2:

sa obtina, dupa caz, licente de stat pentru genul de activitate;

Articolul 7, subalineatul 4:

sa se achite cu bugetul, cu lucratorii angajati, cu creditorii, precum si de alte obligatii;

Articolul 9. Impunerea activitatii de antreprenoriat

1. Impunerea beneficiului (venitului) obtinut de pe urma activitatii de antreprenoriat, desfasurate dupa infiintarea intreprinderii-persoana juridica, se face in modul stabilit de legislatia privind impunerea intreprinderilor-persoane juridice.

2. Impunerea beneficiului (venitului) obtinut de pe urma activitatii de antreprenoriat, practicate fara a infiinta intreprindere-persoana juridica, se face in modul stabilit de legislatie.

Articolul 10 punctul 2, alineatul 1 propozitia a doua:

Licentele de stat se elibereaza de Guvern sau, la insarcinarea lui, de o alta autoritate a administratiei publice.

Articolul 10 punctul 3, subalineatul 1:

prepararea si vinzarea substantelor narcotice, cu efect puternic si toxice, inclusiv semanatul, cultivarea si desfacerea culturilor ce contin substante narcotice si toxice;

Articolul 10 punctul 3, subalineatul 8:

confectionarea si comercializarea tehnicii de lupta si militare speciale, oricaror feluri de arme, precum si reparatia acestora (cu exceptia armelor sportive si de vinatoare), confectionarea si comercializarea munitiilor si substantelor explozive;

Articolul 10 punctul 3, subalineatul 11:

efectuarea lucrarilor cartografice, geodezice, astronomo-geodezice, gravimetrice, topografice, cadastrale, a lucrarilor in domeniul hidrometeorologiei si geologiei.

Articolul 12 punctul 3, propozitia intii:

Intreprinderea are dreptul de a nu prezenta date ce constituie secret comercial.

Articolul 18 punctul 1, alineatul 1:

1. Cooperativa de productie este o intreprindere fondata de trei si mai multi cetateni care si-au asociat bunurile in scopul desfasurarii in comun a unei activitati de antreprenoriat, sub aceeasi firma, in baza statutului semnat de acestia (in redactia Legii Nr.672-XIII din 28 noiembrie 1995).

Articolul 18 punctul 2:

2. Cooperativa de productie este persoana juridica si raspunde pentru obligatiile juridice si raspunde pentru obligatiile asumate cu patrimoniul intreprinderii. Cooperatorii poarta raspundere pentru obligatiile cooperativei de productie in limitele cotelor care le apartin din patrimoniul cooperativei, iar daca aportul respectiv este insuficient, poarta raspundere suplimentara cu averea lor personala in marime nu mai mica decit cea stabilita de legislatia in vigoare.

Articolul 24:

Punctul 2 alineatul 2:

In firma intreprinderii pot fi incluse si alte date care nu contravin legislatiei in vigoare, precum si simboluri grafice.

5. Firma poate fi utilizata si in calitate de emblema comerciala, daca legislatia respectiva nu stabileste altfel.

Articolul 26.

1. Intreprinderea a carei firma a fost inregistrata in modul stabilit de prezenta  Lege  are dreptul exclusiv de a o utiliza (in redactia Legii Nr.1167-XIII din 30 aprilie 1997).

3. Intreprinderea care utilizeaza in activitatea sa o firma ce nu corespunde celei inmatriculate in Registrul de stat al intreprinderilor este sanctionata, conform hotaririi instantei judecatoresti competente, cu o amenda de la 10 la 100 salarii minime, luindu-se ca baza salariul minim stabilit in republica, care se varsa la bugetul de stat (in redactia Legilor Nr.1167-XIII din 30 aprilie 1997; Nr.1322-XIII din 25 septembrie 1997).

Dreptul de a intenta actiuni pentru o asemenea sanctiune il au Camera Inregistrarii de Stat a Ministerului Dezvoltarii Informationale, autoritatile administratiei publice locale, precum si organele si organizatiile care, in conformitate cu legislatia, sint obligate sa apere interesele consumatorilor (in redactia Legii Nr.417-XV din 26 iulie 2001).

Articolul 27.

1. Antreprenorul este obligat sa inregistreze intreprinderea, filialele si reprezentantele (denumite in continuare intreprinderi), infiintate de catre acesta pe teritoriul Republicii Moldova, pina la inceperea activitatii lor economice.

Venitul provenit din activitatea intreprinderii neinregistrate se percepe prin hotarire a instantei judecatoresti si se varsa la bugetul de stat (in redactia Legii Nr.672-XIII din 28 noiembrie 1995).

2. Intreprinderile, cu exceptia gospodariei taranesti (de fermier), se inregistreaza de Camera inregistrarii de stat a Departamentului Tehnologii Informationale la locul unde se afla sediul acestora (in redactia Legilor Nr.417-XV din 26 iulie 2001; Nr.757-XV din 21 decembrie 2001).

Sediul intreprinderii se considera locul unde se afla organele sale de conducere.

3. Pentru inregistrare se percepe taxa in marimea stabilita de catre Guvern.

4. Camera inregistrarii de stat inscrie in Registrul de stat al comertului intreprinderea inmatriculata si comunica antreprenorului numarul de inmatriculare al intreprinderii.

5. Intreprinderile se inregistreaza in mod obligatoriu la organele fiscale pentru a li se atribui coduri fiscale in conformitate cu legislatia in vigoare (in redactia Legilor Nr.416-XIII din 29 martie 1995; Nr.1167-XIII din 30 aprilie 1997).

Articolul 28.

1. Pentru inregistrare intreprinderea prezinta urmatoarele acte:

a) cererea cu informatia necesara pentru inscrierea in Registrul de stat al comertului, semnata de catre fondatorul (fondatorii) intreprinderii;

b) documentele de constituire a intreprinderii;

c) documentul care confirma achitarea taxei pentru inregistrare;

d) autorizatia organului central de specialitate pentru intreprinderile reorganizate din intreprinderile de stat si intreprinderile al caror capital social contine o cota-parte a proprietatii de stat (introdusa prin Legea Nr.159-XIII din 29 iunie 1994; in redactia Legilor Nr.358-XIV din 15 aprilie 1999; Nr.690-XV din 29 noiembrie 2001).

2. Decizia privind inregistrarea sau respingerea inregistrarii intreprinderii se adopta in termen de cincisprezece zile de la data prezentarii tuturor actelor aratate la punctul 1 al acestui articol si se comunica fondatorului (fondatorilor) in scris, in termen de trei zile.

In cazul in care se hotaraste inregistrarea unei intreprinderi care poseda capital social, de la aceasta se incaseaza o taxa de timbru in marime de 0,5 procente din capitalul social, care se varsa la bugetul de stat. Societatile pe actiuni create in procesul privatizarii bunurilor de stat nu platesc taxa de timbru; de la ele se incaseaza impozit pe operatiuni cu hirtiile de valoare la momentul inregistrarii emiterii hirtiilor de valoare in conformitate cu legislatia (in redactia Legii Nr.159-XIII din 29 iunie 1994).

La reinregistrarea intreprinderii in legatura cu reorganizarea ei, cu exceptia societatilor pe actiuni, taxa de timbru indicata se incaseaza numai din suma cu care cuantumul capitalului social al intreprinderii (intreprinderilor) create ca rezultat al reorganizarii depaseste capitalul social al intreprinderii (intreprinderilor) reorganizate. La majorarea capitalului social in urma reevaluarii bunurilor intreprinderii in temeiul deciziei  Guvernului,  taxa de timbru nu se achita (introdus prin Legea Nr.672-XIII din 28 noiembrie 1995; in redactia Legii Nr.1224-XIV din 21 septembrie 2000).

In cazul in care se hotaraste inregistrarea unei intreprinderi mixte, taxa de timbru poate fi redusa prin hotarire a Parlamentului (introdus prin Legea Nr.320-XIII din 13 decembrie 1994).

Intreprinderile cu orice forma organizatorico-juridica ce se infiinteaza in baza cotelor de teren echivalent si cotelor valorice din bunurile gospodariilor agricole, supuse privatizarii, precum si intreprinderile de stat si intreprinderile municipale, se scutesc de taxa de timbru la inregistrarea de stat (introdus prin Legea Nr.753-XIII din 29 februarie 1996; in redactia Legii Nr.1224-XIV din 21 septembrie 2000).

3. Camera inregistrarii de stat va expedia, in termen de cincisprezece zile de la data inmatricularii, copii de pe hotarirea privind inregistrarea intreprinderii autoritatilui administratiei publice locale respectiv, organelor fiscale, de statistica si organelor de asigurare sociala, iar pentru intreprinderile care in capitalul social au proprietate de stat - si Departamentul Privatizarii si Administrarii Proprietatii de Stat pe linga Ministerul Economiei si Reformelor (in redactia Legilor Nr.159-XIII din 29 iunie 1994; Nr.358-XIV din 15 aprilie 1999; Nr.690-XV din 29 noiembrie 2001).

4. In toate cazurile de reorganizare si lichidare a intreprinderii, pentru efectuarea inscrierii respective in Registrul de stat al comertului, proprietarul, in termen de 3 zile de la data aprobarii bilantului de lichidare si inchiderii conturilor bancare ale acesteia, va prezenta organului teritorial al Camerei Inregistrarii de Stat a Departamentului Tehnologii Informationale urmatoarele documente (in redactia Legii Nr.417-XV din 26 iulie 2001):

a) cerere cu privire la radierea intreprinderii din Registrul de stat al comertului;

b) certificatul de inregistrare a intreprinderii (in original);

c) actul de confirmare a achitarii in intregime cu bugetul public national, eliberat de inspectoratul fiscal din teritoriu (in redactia Legii Nr.690-XV din 29 noiembrie 2001);

d) actul de confirmare a faptului ca intreprinderea si-a inchis contul (conturile) bancar, eliberat de banca (bancile) deserventa;

e) documentele de constituire (in original);

f) actul despre predarea spre nimicire a stampilelor intreprinderii, eliberat de organul de politie in a carui raza isi are sediul intreprinderea;

g) copia de pe avizul publicat in Monitorul Oficial al Republicii Moldova despre lichidarea intreprinderii (in redactia Legii Nr.1167-XIII din 30 aprilie 1997);

h) documentul eliberat de arhiva de stat privind predarea spre pastrare a documentelor ce fac parte din Fondul Arhivistic al Republicii Moldova si a documentelor personalului scriptic, conform nomenclatorului (introdus prin Legea Nr.183-XIV din 28 octombrie 1998).

Articolul 29. Procedura reinregistrarii

1. In cazul modificarii sau completarii documentelor de constituire care conduc la schimbarea datelor inscrise in Registrul de stat al comertului, antreprenorul va comunica acest lucru, in termen de cincisprezece zile, Camerei inregistrarii de stat, pentru a reinregistra intreprinderea.

2. Intreprinderea va fi reinregistrata in cazul in care aceasta se vinde, se da in arenda, se transmite, in modul stabilit de legislatie, unor persoane juridice si fizice, autoritatilor administratiei publice locale.

3. Modificarile din documentele de constituire care nu sint inregistrate in modul stabilit de prezenta Lege se considera nevalabile, iar relatiile juridice care au aparut ca rezultat al acestor modificari pot fi declarate nule.

4. Reinregistrarea intreprinderii se efectueaza in modul si in conditiile stabilite de articolul 28 din prezenta Lege.

Articolul 30. Respingerea cererii de inregistrare si


reinregistrare

1. Respingerea cererii de inregistrare a intreprinderii poate avea loc in cazurile:

incalcarii modului stabilit de infiintare a intreprinderii;

necorespunderii documentelor de constituire a intreprinderii dispozitiilor legislatiei in vigoare;

prezentarii incomplete a documentelor prevazute de articolul 28 din prezenta Lege.

Respingerea cererii de inregistrare din alte motive se considera nelegitima.

Decizia de respingere a inregistrarii intreprinderii se aduce la cunostinta fondatorului (fondatorilor), motivindu-se refuzul in modul stabilit de articolul 28 punctul 2 din prezenta Lege.

2. In cazul incalcarii termenului stabilit pentru inregistrare, precum si in cazul refuzului de a inregistra intreprinderea, persoana ale carei drepturi au fost incalcate este in drept sa apeleze la instanta judecatoreasca competenta. Persoana ale carei drepturi au fost incalcate are dreptul de a obtine prin instanta judecatoreasca competenta, in modul stabilit de legislatie, recuperarea pierderilor suportate din cauza refuzului nelegitim de a inregistra intreprinderea (in redactia Legilor Nr.1167-XIII din 30 aprilie 1997; Nr.1322-XIII din 25 septembrie 1997).

3. Dispozitiile prezentului articol se aplica si in cazurile reinregistrarii intreprinderii.

Articolul 31. Modul de tinere a Registrului de stat al


comertului

1. In Registrul de stat al comertului se inscriu urmatoarele date: firma, sediul, principalul(ele) gen(uri) de activitate, forma organizatorico-juridica a intreprinderii, capitalul social; numele persoanelor imputernicite sa administreze intreprinderea si s-o reprezinte, cadrul atributiilor acestora; data intregistrarii intreprinderii; sediul filialelor si al reprezentantelor (in redactia Legii Nr.672-XIII din 28 noiembrie 1995).

Dupa caz, in Registrul de stat al comertului se inscriu si alte date conforme cu legislatia in vigoare.

2. Datele inscrise in Registrul de stat al comertului nu constituie secret si se publica in presa.

Camera inregistrarii de stat este obligata sa elibereze, la cerere, copii legalizate ale insemnarilor din Registrul de stat al comertului oricarei persoane juridice sau fizice.

Articolul 34 punctul 2 litera b), subpunctul 1):

1) faliment al intreprinderii declarat in conformitate cu Legea cu privire la faliment;

Articolul 34 alineatul 2 litera b), subpunctul 5):

5) neprezentare a darilor de seama contabile si statistice privind activitatea intreprinderii pe o perioada ce depaseste un an.

Articolul 35 punctul 2 alineatul 2, ultima propozitie:

In lipsa unei asemenea candidaturi, in calitate de lichidator se numeste un executor judecatoresc (introdus prin Legea Nr.337-XV din 24 iulie 2003).

